SKRIFTLIG FORESPØRGSEL E-2679/02

af Erik Meijer (GUE/NGL) til Kommissionen

(24. september 2002)

Om: Anvendelse af samme godkendelseskrav for modtagelsescentre for midlertidig anbringelse af beskyttede dyrearter og for zoologiske haver

1. Har Kommissionen kendskab til, at modtagelsescentre for beskyttede dyrearter, som forvaltes af frivillige med et begrænset budget, som f.eks. stiftelsen AAP i den nederlandske by Almere, frygter, at de fra den 9. april 2003 ikke længere vil kunne udføre deres opgave, fordi de så vil blive underkastet samme krav som for zoologiske haver i tilfælde af, at de giver husly til mere end ti beskyttede dyrearter og er åbne for offentligheden i mere end syv dage om året?

2. Kan det med rette forventes, at anvendelsen af samme krav som for zoologiske haver vil føre til, at den tildelte godkendelse vil indeholde krav om, at de indhegninger, hvor de skiftende dyr foreløbig anbringes, skal forsynes med et lille skilt med navnet på dyrets art, samt at der skal udarbejdes en evakueringsplan, medens cirkusser og de fleste bondegårde for børn, hvor dyrene opholder sig permanent, samt dyreforretninger fritages for sådanne krav?

3. Kan man efter Kommissionens opfattelse foretage en seriøs sammenligning mellem en institution, der forvaltes af frivillige, og som giver foreløbig husly til dyr, og som har et ringe besøgstal, og store professionelle institutioner, hvor dyrene forbliver permanent, og som har et stort besøgstal?

4. Er frygten vedrørende gennemførelsen af direktiv 1999/22/EF(1) om hold af vilde dyr i zoologiske haver (mindstenormen) efter Kommissionens opfattelse baseret på formålet med direktivet selv eller dets omsættelse i national lovgivning i de pågældende medlemsstater og på den måde, hvorpå kontrolorganer, som f.eks. visitatiecommissie (kontroludvalget) i Nederlandene, vurderer anmodninger om godkendelse?

5. Hvad bør der efter Kommissionens opfattelse ske, hvis de nye bestemmelser i praksis gør det umuligt at fortsætte den nuværende foreløbige modtagelse af hjemløse dyr, som tilhører en beskyttet dyreart?

Kilde: Rotterdams Dagblad af 7. september 2002.

(1) EFT L 94 af 9.4.1999, s. 24.

Svar afgivet på Kommissionens vegne af Margot Wallström

(4. november 2002)

Kommissionen kender udmærket den nederlandske Dierentuinenbesluit af 19. april 2002, som trådte i kraft pr. 26. juli 2002, og som omsætter Rådets direktiv 1999/22/EF af 29. marts 1999 om hold af vilde dyr i zoologiske haver til national lovgivning.

Direktivets krav er bindende for medlemsstaterne. Imidlertid har de nationale myndigheder et vist spillerum med hensyn til de foranstaltninger, de skal træffe, forudsat at disse er på linje med direktivets bestemmelser og mål, dvs. beskyttelse af vilde dyr og bevarelse af den biologiske mangfoldighed.

I artikel 2 i Rådets Direktiv 1999/22/EF hedder det: I dette direktiv forstås vedzoologiske haveralle permanente anlæg, hvor levende dyr af vilde arter holdes med henblik på udstilling for publikum i mindst syv dage om året, men med undtagelse af cirkus, dyrehandler og virksomheder, som medlemsstaterne undtager fra kravene i dette direktiv med den begrundelse, at de ikke udstiller et betydeligt antal dyr eller arter for publikum, og at undtagelsen ikke vil bringe direktivets mål i fare. Mens direktivet således er åbner mulighed for undtagelse for visse anlægs vedkommende, definerer det ikke nærmere udtrykket et betydeligt antal. Direktivet kan derfor godt gælde for modtagelsescentre, der rummer mere end 10 beskyttede dyrearter, men det kræves ikke udtrykkeligt.